Αθήνα 03. 02. 2023

**ΔΕΛΤΙΟ ΤΥΠΟΥ**

**ΠΑΓΚΟΣΜΙΑ ΗΜΕΡΑ ΚΑΤΑ ΤΟΥ ΚΑΡΚΙΝΟΥ**

**ΟΦEΙΛΟΥΜΕ ΝΑ ΕΠΕΝΔΥΣΟΥΜΕ ΣΕ ΠΡΟΛΗΨΗ ΚΑΙ ΘΕΡΑΠΕΙΑ**

Η Παγκόσμια Ημέρα κατά του Καρκίνου 2023 (4 Φεβρουαρίου) φέρνει για άλλη μία χρονιά στο προσκήνιο την ανάγκη πρόληψης, πρώιμης διάγνωσης, θεραπείας και ανακουφιστικής φροντίδας των ανθρώπων που έρχονται αντιμέτωποι με τις ετερόκλητες νόσους στις οποίες αναφερόμαστε με το γενικό όρο «καρκίνος».

Ο **Πανελλήνιος Ιατρικός Σύλλογος (ΠΙΣ**) **επισημαίνει την ανάγκη συνεχούς βελτίωσης στις παροχές της Πολιτείας προς τους πολίτες** σε όλα τα επίπεδα, από την πρώιμη διάγνωση που προωθείται στις μέρες μας με τα προγράμματα «Απόστολος Δοξιάδης και «Φώφη Γεννηματά», ως και την απρόσκοπτη πρόσβαση βαριά πασχόντων σε καινοτόμα φάρμακα και θεραπείες αιχμής. Ο **ΠΙΣ** τονίζει την ανάγκη επίλυσης των όποιων προβλημάτων προκύπτουν με τα καινοτόμα φάρμακα για δύσκολα είδη καρκίνου, αλλά και την επάρκεια των θεραπευτικών ιατροτεχνολογικών μηχανημάτων τα οποία χρησιμοποιούνται θεραπευτικά ώστε **να μην υπάρχουν αναμονές στην έναρξη των θεραπευτικών πρωτοκόλλων**.

Επισημαίνει εξάλλου ότι καθήκον της Πολιτείας είναι να παρέχει **αποτελεσματικές και αξιοπρεπείς συνθήκες νοσηλείας και αποκατάστασης** στους ασθενείς που πάσχουν από καρκίνο, **στελεχώνοντας τα δημόσια Νοσοκομεία** που τείνουν να αποψιλωθούν από ογκολόγους και προχωρώντας με γοργά βήματα στην ανέγερση νέων Ογκολογικών Νοσοκομείων, όπως αυτό που έχει ανάγκη η Θεσσαλονίκη, αλλά καρκινοβατεί εδώ και δεκαετίες.

Ο 21ος αιώνας καθορίζεται από δεκάδες νέες θεραπευτικές προσεγγίσεις κατά διαφόρων ειδών καρκίνου καθιστώντας τα «χρόνιες νόσους». Τα νέα είναι εξάλλου, το ίδιο αισιόδοξα στο πεδίο της διάγνωσης καθώς η τεχνολογία δημιουργεί τις προϋποθέσεις για λεπτομερέστερη απεικόνιση.

Είναι σημαντικό επίσης να γνωρίζουμε ότι σύμφωνα με τον Ευρωπαϊκό Κώδικα κατά του Καρκίνου, πολλοί θάνατοι θα μπορούσαν να αποφευχθούν με την **υιοθέτηση ενός πιο υγιεινού τρόπου ζωής και με εμβόλια** στις περιπτώσεις που αυτά υπάρχουν: Το **κάπνισμα**, η χρήση **αλκοόλ**, η ανθυγιεινή **διατροφή**, καθώς και οι χρόνιες **λοιμώξεις** από ηπατίτιδα Β (HBV), ηπατίτιδα C (HCV) και ορισμένα είδη του ιού των ανθρωπίνων θηλωμάτων (HPV) είναι κύριοι παράγοντες για την αύξηση του κινδύνου εμφάνισης καρκίνου σε χώρες μεσαίου εισοδήματος.

**Τα είδη καρκίνου με την πιο υψηλή θνησιμότητα είναι κατά σειρά:**

- καρκίνος του πνεύμονα

- καρκίνος του μαστού

- καρκίνος του προστάτη

- καρκίνος του παχέος εντέρου

- καρκίνος ουροδόχου κύστεως.

Στην Ελλάδα με βάση επιδημιολογικά στοιχεία του 2020 από τη Globocan, 8.960 ασθενείς νοσούν κάθε χρόνο από τον καρκίνο του πνεύμονα ενώ το 2020 σημειώθηκαν 7.662 θάνατοι. Ομοίως τα νέα περιστατικά καρκίνου μαστού ανέρχονται σε 7.770 ετησίως και οι θάνατοι από αυτό το είδος καρκίνου ανέρχονται σε 2.330. Ως εκ τούτου, η διακοπή του καπνίσματος, η μαστογραφία και το TEST PAP στις γυναίκες και το PSA στους άνδρες, όπως και η κολονοσκόπηση μετά τα 50 έτη και για τα δύο φύλα, είναι η ελάχιστη πρόληψη που μπορούμε και πρέπει όλοι να έχουμε στο πρόγραμμά μας, με τη σύμφωνη γνώμη και παραπομπή ειδικού ιατρού.

Οι πολίτες πρέπει να γνωρίζουν ότι Επιστήμη προσφέρει διαρκώς περισσότερες δυνατότητες ίασης και βελτίωσης της ποιότητας ζωής στα άτομα που παρουσιάζουν κάποιο είδος καρκίνου και ότι **το μέλλον διαγράφεται αισιόδοξο για την πλήρη ίαση ή τη μετατροπή σε χρόνιες νόσους όλων των ειδών καρκίνου.**

**Το Γραφείο Τύπου του ΠΙΣ**